Sota-asiain Toimituskunnan kirje kaikille Läänintoimistoille maassa 27 (15) p:nä Toukokuuta 1883 annetun armahduskirjeen käyttämisestä
Suomen Suuriruhtinanmaan Asetus-Kokous 24.4.1884/10.

Sota-asiain Toimituskunnan kirje

kaikille Läänintoimistoille maassa 27 (15) p:nä Toukokuuta 1883

annetun armahduskirjeen käyttämisestä.

Annettu Helsingissä, 24 p:nä Huhtikuuta v. 1884.

___

Alamaisessa kirjoituksessa 4 p:ltä Maaliskuuta 1884 on Hämeen läänin Kutsuntatoimisto, sen johdosta että on ilmestynyt eri mieltä siitä, olisiko se vapautus rangaistuksesta, joka 2 momentissa armollisessa julistus- ja armahduskirjeessä 15/27 p:ltä Toukokuuta viime vuonna on suotu kutsuntatilaisuudesta esteettömästi pois jääneelle asevelvolliselle, myöskin sisältävä vapautuksen 113 §:ssä Asevelvollisuus-laissa 27 p:ltä Joulukuuta 1878 säädetystä velvoituksesta semmoiselle asevelvolliselle, rangaistuksen kärsittyään ja jos häntä siihen soveliaaksi havaitaan, astumaan vakinaiseen palvelukseen, pyytänyt määräystä onko tapahtuvassa kutsunnassa semmoisen asevelvollisen, joka ehkä saattaisi saapua asevelvollisuuden täyttämiseen, sallittava ottaa osaa arvanottoon vai onko hän välttämättömästi vakinaiseen palvelukseen kutsuttava.

Tätä asiaa esiteltäissä on Keisarillinen Senaatti, koska armollisessa armahduskirjeessä, joka tässä tapauksessa tarkoittaa Asevelvollisuuslain 113 §:ää, säädetään että asevelvolliselle ainoastaan tulee vapautus rangaistuksesta sekä mainitussa §:ssä eroitus tehdään rangaistuksen ja muun seuraamuksen välillä asevelvolliselle, joka, vaikka asianmukaisesti kutsuttu, on laiminlyönyt saapumasta kutsuntapaikkaan, havainnut tästä käyvän selväksi, että mainittu vapautus ainoastaan käsittää sen sanotussa §:ssä mainitun sakko- tahi vankeusrangaistuksen anteeksi antamista, johon esteettömästi pois jääneet asevelvolliset muuten ovat tehneet itsensä vikapäiksi. Jonka Sota-asiain Toimituskunta, Keisarillisen Senaatin siitä tänäpänä tekemän päätöksen mukaan, saapi Läänintoimistolle tiedoksi ja kutsuntatoimistolle (kutsuntatoimistoille) läänissä tietää annettavaksi ilmoittaa.

Armahduskirjat